OBH 9102/1997.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

A budaörsi panaszos az állampolgári jogok országgyűlési biztosához intézett beadványában a lakóházak ablakától 2 méterre lévő árokba engedett szennyvíz miatti bűzhatást sérelmezte. Előadta, hogy az Önkormányzat az ún. Kő-hegyi árok zárt szelvénybe helyezését évek óta nem végzi el annak ellenére, hogy az ÁNTSZ köz- és környezet-egészségügyi veszélyt állapított meg.

Mivel a rendelkezésemre álló információk alapján az egészséges környezethez való jog sérelmét kizárni nem lehetett, vizsgálatot indítottam. Eljárásom során két alkalommal kértem felvilágosítást Budaörs Város Polgármesterétől.

A megállapított tényállás

Budaörs Város Polgármestere az első alkalommal hozzá intézett megkeresésemre részletes tájékoztatást adott a Kő-hegyi mellékág elhelyezkedéséről, a panaszt kiváltó szennyezések forrásáról, a városi Önkormányzat intézkedéseiről.

A Kő-hegyi mellékág lakosság által panaszolt szakasza a Baross utca és a Szabadság út közé esik. A vízfolyás ezen a szakaszon a Széles utcára (ebben az utcában lakik a panaszos is) és a József Attila utcára nyíló ingatlanok közt folyik. Az árokba a Kő-hegyről, illetve az ezen két utcában lévő ingatlanokról engednek be illegálisan szennyvizet.

A lakossági panaszokra az Önkormányzat 1995-ben elkészítette a vízfolyás ezen szakaszának zárt szelvénybe helyezésére vonatkozó terveit. A vízügyi hatóság engedélyét az Önkormányzat csak 1997 augusztusában kapta meg. A belvízrendezési feladatokra rendelkezésre álló összeg az engedélyezett megoldás megvalósításához nem volt elegendő, ezért az Önkormányzat pályázatot nyújtott be a, amely azonban - mivel Budaörs nem tartozik a hátrányos helyzetű térségekhez - támogatást nem kapott.

Budaörs Város Polgármestere tájékoztatott a Kő-hegy folyamatban lévő szennyvízcsatornázásáról, az árok tervezett kitisztításáról és burkolásáról, továbbá az Önkormányzat olyan törekvéséről, hogy a beépített szennyvíz kivezetéseket az árok területének felszabadítása után meg tudják szüntetni.

Ezen információk, illetve tervek ismeretében kértem újabb felvilágosítást a polgármester korábbi levele óta eltelt idő alatt a lakossági panasz megoldása érdekében tett intézkedésekről.

Budaörs Város Polgármestere újabb levelében arról számolt be, hogy megtörtént a Kő-hegyi mellékág Baross utca - Szabadság út közötti szakaszának rendezése, burkolása. A burkolási munkák során megszüntették az észlelt illegális szennyvíz kivezetéseket. Befejeződött a Kő-hegyi szennyvízcsatorna hálózatának kiépítése is. A Széles utca és a József A. utcában néhány ingatlan még nincs rákötve a szennyvízcsatornára, a tulajdonosok felszólítása folyamatban van.

Az ügy jogszabályi háttere és az érintett alkotmányos jog

A helyi önkormányzatokról szóló 1990. évi LXV. törvény 8. § (1) bekezdése úgy szól, hogy a települési önkormányzat feladata a helyi közszolgáltatások körében különösen: ...a településrendezés, ...a vízrendezés és a csapadékvíz elvezetés, a csatornázás...

A vízgazdálkodásról szóló 1995. évi LVII. törvény 4. § (1) bekezdése helyi önkormányzati feladatként határozza meg a szennyvízelvezetést, a csapadékvíz elvezetését, a helyi vízrendezést.

A vízgazdálkodási hatósági jogkör gyakorlásáról szóló 72/1996. (V.22.) Korm. rendelet 3. § (1) bekezdése úgy rendelkezik, hogy a vízimunka elvégzéséhez, vízilétesítmény megépítéséhez (átalakításához, megszüntetéséhez) szükséges vízjogi létesítési engedélyt (hatósági hozzájárulást) az építtető (tulajdonos) köteles megszerezni. A kérelemhez a külön jogszabályban meghatározott mellékleteket - ideértve az engedélyezési terveket (tervdokumentációt) - kell csatolni.

A Magyar Alkotmány 18. §-a deklarálja, hogy a Magyar Köztársaság elismeri és érvényesíti mindenki jogát az egészséges környezethez.

A vizsgálat megállapításai

A rendelkezésemre bocsátott iratok alapján megállapítható, hogy a Közép-Duna-Völgyi Vízügyi Igazgatóság 1997. augusztus 1-én - kikötésekkel - 1999. július 31-ig érvényes vízjogi létesítési engedélyt adott Budaörs Város Önkormányzata részére.

A határozat indokolása utal az engedélyes 1995. november 10-én kelt beadványára, melyben a Kő-hegyi árok zárt szelvénybe helyezéséhez vízjogi létesítési engedélyt kért. Az Igazgatóság 1997. március 19-én a kérelmet elutasította. Időközben a Közép-Duna-Völgyi Környezetvédelmi Felügyelőség az árok zárt szelvénybe helyezéséhez kikötésekkel ugyan, de hozzájárult. Ezt követően a Vízügyi Igazgatóság - a környezetvédelmi hatóság szakhatósági állásfoglalásának birtokában - a vízjogi létesítési engedélyt megadta.

A panasz megalapozottságát és egyben súlyosságát alátámasztották az ÁNTSZ Budakörnyéki Városi Intézetének átiratában foglaltak is. A polgármesternek küldött levél beszámol a helyszíni szemle tapasztalatairól: "fekáliás szennyvíz nyomai láthatók és érezhető a bűz". Az ismertetett állapot veszélyeztethette a vízfolyás környezetében lakók egészségét.

A település polgármestere első alkalommal az Önkormányzat terveiről, utóbb már a közelmúltban elvégzett munkákról számolt be. Az érintett szakasz rendezése, burkolása során az illegális szennyvíz kivezetéseket is megszüntették, a Kő-hegyi szennyvízcsatorna hálózatának kiépítése befejeződött. A szennyvízcsatornára még rá nem kötött ingatlanok tulajdonosait a Hivatal felszólítja a csatlakozásra.
Megállapítottam, hogy a sérelmezett állapot megszüntetése érdekében az érintett szerv hathatós intézkedéseket tett, ezért eljárásával összefüggésben alkotmányos joggal kapcsolatos visszásság nem merült fel.

Budapest, 1999. augusztus 30.

Dr. Polt Péter